Vibeke Peschardt (RV), 2000-03-22:
Jeg synes da, at det stort set var positivt at høre, hvad hr. Ebbe Kalnæs havde at sige her om Landsplanredegørelsen.
Hvis jeg nu skulle starte med en kort bemærkning - jeg skal nok lade være med at tage for mange af dem - så skulle det jo lige være, at Miljø- og Planlægningsudvalget sådan set rejser rundt i verden og kigger på den kapacitetsopbygning, som man har lavet her i Danmark, og som man så har solgt til Sydafrika eller andre ulande.
Når man gør sådan noget, må man jo altså også finde sig i, at man faktisk har et system, som man er i stand til at videreføre til andre systemer, så jeg tror ikke, man kan undgå det der med de kloge mennesker, der sidder og interesserer sig for de ting, vi bl.a. taler om nu.
Det spændende ved denne landsplanredegørelse, det indtryk, som jeg synes den efterlader i forhold til den, der er godt 4 år gammel, er, at Danmark på én og samme tid åbner sig ud mod den omgivende verden - med Tyskland og Sverige som de nærmeste naboer - og kommer til at virke en lille smule mindre på de indre linjer.
Det skal man forstå på den måde, at vi er små, men vi er jo ikke blevet mindre arealmæssigt, og det er jo stort set arealer, det her handler om, men både den teknologiske udvikling og den lynhurtige og nemme måde, vi kommunikerer på i dag med pc'er og mobiltelefoner og alt muligt, og de fysisk hurtigere måder at komme til både Sverige og Jylland og Tyskland på har altså gjort noget og gør fortsat noget ved vores infrastruktur, som i virkeligheden kun delvis afspejler sig i den her i øvrigt udmærkede landsplanredegørelse.
Når jeg siger det, er det, fordi jeg tror, vi i de nærmeste år kommer til at tale en hel del om noget, som der ikke er talt ret meget om her, nemlig regionalisering af Danmark.
Jeg vil kun plukke nogle enkelte dele ud af den her redegørelse.
Vi synes i Det Radikale Venstre, det er meget positivt, at man nu tænker på landsdelscentrene på en ny måde.
Og nytænkningen er jo tydeligvis inspireret af det kommende Øresundssamarbejde, men også af samarbejdet i den region, der hedder Region Syd mellem Sønderjyllands Amt og Nordslesvig, og som har været en del forkætret dernede, men som man jo ikke undgår at komme ind på, når man skal tænke infrastruktur.
Når jeg siger, at der tegner sig en fremtidstrend, der peger mod øget regionalisering, og jeg tror, næste gang vi ser en landsplanredegørelse, så vil vi komme til at snakke også om det, så siger jeg i virkeligheden noget meget uradikalt og noget temmelig kættersk, for vi har jo altid stået for, om jeg så må sige, alt det med nærdemokratiet, og det går vi heller ikke væk fra, men der er jo altså bare tegn i sol og måne på, at det hele ville hænge bedre sammen, hvis man havde lidt større enheder.
Der er mange ting, man kunne plukke i, og det er der også flere der har gjort i dag.
Jeg vil specielt nævne landdistrikterne.
Det går jo, som hr. Martin Glerup sagde, aldeles udmærket i landdistrikterne, de har ærlig talt aldrig haft det bedre, og det skyldes jo bl.a. den politik, regeringen har ført fuldstændig bevidst for at få landdistrikterne til at udvikle sig, og jeg bliver også nødt til igen at nævne loven om butikstid, reglerne om detailhandel osv., de ting, som regeringen har sat på dagsordenen lige siden 1993.
Til sidst vil jeg sige lidt om trafikområdet, og det er måske i virkeligheden mest en kommentar til partiet Venstre, som jeg ikke rigtig fik svaret færdig i denne her sag.
Det er om finansieringen af de store vejprojekter.
Der ligger i støbeskeen vejprojekter for sådan omkring 15 mia. kr., og jeg vil bare sige, at det bliver vanskeligt at finde de penge, i hvert fald hvis man som regeringen har det mål også at nedbringe statsgælden kraftigt inden år 2005.